CELEX: C2005/069/35
Language: el
Date: 2005-03-19 00:00:00
Title: Υπόθεση Τ-466/04: Προσφυγή της Elisabetta Dami κατά του Γραφείου Εναρμόνισης στο πλαίσιο της Εσωτερικής Αγοράς (σήματα, σχέδια και υποδείγματα) (ΓΕΕΑ), που ασκήθηκε στις 19 Νοεμβρίου 2004

19.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/18
            
         Προσφυγή της Elisabetta Dami κατά του Γραφείου Εναρμόνισης στο πλαίσιο της Εσωτερικής Αγοράς (σήματα, σχέδια και υποδείγματα) (ΓΕΕΑ), που ασκήθηκε στις 19 Νοεμβρίου 2004
   (Υπόθεση Τ-466/04)
   (2005/C 69/35)
   Γλώσσα του δικογράφου της προσφυγής: η γαλλική
   Η Elisabetta Dami, κάτοικος Μιλάνου (Ιταλία), εκπροσωπούμενη από τον Paolo Guido Beduschi και την Silvia Giudici, δικηγόρους, άσκησε στις 19 Νοεμβρίου 2004 προσφυγή ενώπιον του Πρωτοδικείου των Ευρωπαϊκών Κοινοτήτων κατά του Γραφείου Εναρμόνισης στο πλαίσιο της Εσωτερικής Αγοράς (σήματα, σχέδια και υποδείγματα) (ΓΕΕΑ).
   Η Stilton Cheese Makers Association ήταν επίσης διάδικος στη διαδικασία ενώπιον του δεύτερου τμήματος προσφυγών.
   Η προσφεύγουσα ζητεί από το Πρωτοδικείο:
   
               —
            
            
               να αναγνωρίσει ότι η κοινή επιστολή των διαδίκων της 4ης Ιουνίου 2004 προς το Γραφείο δεν περιέχει αίτημα περατώσεως της διαδικασίας ενώπιον του τμήματος προσφυγών, αλλά αποτελεί απλή αίτηση για τη χορήγηση αναστολής,
            
         
               —
            
            
               να ακυρώσει την απόφαση του δεύτερου τμήματος προσφυγών του Γραφείου της 20ής Σεπτεμβρίου 2004 επί της υποθέσεως R 973/2002-2 και να αναπέμψει τη διαφορά στο τμήμα προσφυγών·
            
         
               —
            
            
               να καταδικάσει το Γραφείο στα δικαστικά έξοδα.
            
         Λόγοι ακυρώσεως και κύρια επιχειρήματα
   
               Αιτών την καταχώριση κοινοτικού σήματος:
            
            
               Η προσφεύγουσα
            
         
               Κοινοτικό σήμα προς καταχώριση:
            
            
               Λεκτικό σήμα «GERONIMO STILTON» για προϊόντα ή/και υπηρεσίες των κλάσεων 16 (βιβλία κ.λπ.), 25 (ενδύματα κ.λπ.), 28 (παιχνίδια κ.λπ.), 29 (κρέατα κ.λπ.), 30 (ζύμη για γλυκά κ.λπ.) και 41 (υπηρεσίες του τομέα της εκπαιδεύσεως κ.λπ.) – Αίτηση 1 345 503.
            
         
               Δικαιούχος του κατά τη διαδικασία ανακοπής αντιταχθέντος σήματος ή σημείου:
            
            
               Η Stilton Cheese Makers Association.
            
         
               Αντιταχθέν δικαίωμα επί σήματος ή σημείου:
            
            
               Εθνικό λεκτικό σήμα «STILTON»· ελεγχόμενες ονομασίες προελεύσεως WHITE STILTON CHEESE και BLUE STILTON CHEESE.
            
         
               Απόφαση του τμήματος ανακοπών:
            
            
               Δέχεται την ανακοπή για τις κλάσεις 29 και 30.
            
         
               Απόφαση του τμήματος προσφυγών:
            
            
               Το τμήμα προσφυγών έκρινε ότι, κατόπιν των τροποποιήσεων στον προσδιορισμό των εν λόγω προϊόντων με κοινή επιστολή των διαδίκων της 4ης Ιουνίου 2004, η ανακοπή αποσύρθηκε και, συνεπώς, η διαδικασία περατώθηκε. Επειδή, σύμφωνα με το τμήμα ανακοπών, το μόνο εκκρεμές ζήτημα ήταν πλέον ο επιμερισμός των δικαστικών εξόδων, αποφασίστηκε ότι κάθε διάδικος φέρει τα δικά του δικαστικά έξοδα και δαπάνες που προέκυψαν από τις διαδικασίες ανακοπής και προσφυγής.
            
         
               Λόγοι ακυρώσεως προβαλλόμενοι με την παρούσα προσφυγή:
            
            
               Προς στήριξη της προσφυγής της, η προσφεύγουσα ισχυρίζεται ότι η επιστολή της 4ης Ιουνίου 2004 περιείχε μόνο μια απλή αίτηση αναστολής της διαδικασίας που θα έδινε τη δυνατότητα στους διαδίκους να επιλύσουν μεταξύ τους το, ακόμη εκκρεμές, ζήτημα, ήτοι ποια άλλα προϊόντα πέραν των γαλακτοκομικών και του τυριού έπρεπε να αφαιρεθούν από την κλάση 29 προκειμένου η ανακόπτουσα να αποσύρει την ανακοπή της. Το τμήμα προσφυγών έσφαλε κρίνοντας ότι η προσφεύγουσα δέχεται τα αιτήματα της ανακόπτουσας, εκ μόνου του λόγου ότι υπέγραψε την αίτηση αναστολής της διαδικασίας.